Der har været dramatik til det sidste i konkurrencen om at blive Danmarks bedste ishus. Fredag eftermiddag står det så klart, at det er Guf & Kugler i Nibe, der løber med den fornemme titel. Da nyheden tikker ind, lyder der et glædesråb hos Charlotte Korsholm og Hans Korsholm Kjeldsen, der i daglig tale går under navnene Ismutter og Isfatter. - Det er fantastisk. Det betyder rigtig meget for os, og det er vi så taknemmelige for, siger ismutter Charlotte Korsholm. Straks efter kåringen begynder telefonen at kime med lykønskninger. - Det er helt unikt. At have fået den tilkendegivelse er fantastisk. Vi er så lykkelige lige nu, siger isfatter hans Korsholm Kjeldsen. Har fulgt afstemningen tæt Det er organisationen Opdag Danmark, der via en SMS-afstemning har kåret Danmarks bedste ishus. Løbende har man kunnet følge stemmetallene på Opdag Danmarks hjemmeside, og der har været tæt løb til det sidste. - Det har været yderst nervepirrende. Telefonen har nærmest været klistret til hånden, siger Charlotte Korsholm. Der endte med at være blot 132 stemmer mellem Guf & Kugler på førstepladsen og Vaffelhuset i Kerteminde på andenpladsen. Guf & Kugler fik i alt 5554 stemmer. - Vi er så taknemmelige for, at så mange har stemt på os, siger Charlotte Korsholm. Det er anden gang, Guf & Kugler får titlen som Danmarks bedste ishus. Første gang var i 2018.

Referat:
Guf & Kugler i Nibe er kåret til Danmarks bedste ishus.